Ифигенија за ништо
2026-03-24 20:00 - 21:40 (Europe/Belgrade) | Голема сцена
„Ифигенија за ништо“ е современа адаптација на античката трагедија на Еврипид, која се фокусира на личните и семејните конфликти што произлегуваат од жртвувањето во име на „високи цели“. Базирана на „Ифигенија во Авлида“ и митот за убиството на светиот елен на божицата Артемида, оваа постановка користи елементи од физичкиот и танцовиот театар. Додека трагедијата на Еврипид ја истражува немоќта на човекот пред волјата на боговите, оваа адаптација става акцент на симболиката на смртта на Ифигенија како последица, не само на воените амбиции на нејзиниот татко туку и на пошироките механизми на политичката корупција и националистичките идеологии. Оваа продукција се служи со фрагментација, танц, физичко дејство и создавање слики. Ова е театарска претстава ослободена од наратив. Театар каде што јазикот не доминира. Театар кој можеби и не сака да биде „разбран“, туку да биде просведочен, почувствуван и доживеан. Нашата Ифигенија живее во зоната на непријатност. Таа е девојка која ги живее последните денови од својот живот. Тело што одбива да престане да се движи. Нејзината смрт не е возвишена ниту херојска — таа е производ на семејна манипулација и инструментализирана патриотска реторика. Убиена без љубов и емпатија, нејзиното страдање станува симбол на начините на кои системите на моќ ги користат човечките животи за лична и колективна добивка. Таа не умира за нешто, туку за ништо, па така станува дел од еден поголем општествен механизам кој ја проголтува поединечната волја и ја заменува со идеолошка дисциплина.

Купи карта

Кафез кај кокони
2026-03-25 20:00 - 22:30
Француската фарса „Кафез кај кокони“ ја има својата праизведба во февруари 1973 година во Париз. Мајсторски конструирана од познатиот актер и комичар Жан Пуаре како комедија на ситуации, забуни и карактери, ја освојува публиката на прв поглед и доживува над 2000 репризи. Игрив и забавен, но и храбро проткаен со сериозни теми дотогаш неприкажани на толку експлицитен и дрзок начин, текстот со хумор и леснотија задира во многу комплицирани теми: потребата за општествено прифаќање, сексуална слобода, избор во љубовта и потребата да се задржи личниот интегритет. Сместена во Сен Тропе, во веселите 70-ти, претставата „Кафез кај кокони“ покажува дека педесет години потоа, овие прашања се сѐ уште отворени и провоцираат дијалог низ истата структура на хумор, игривост и дрскост.

Купи карта

Ова е само крајот на светот
2026-03-26 20:00 - 21:00
Семејна средба што трае еден ден – и остава траги за цел живот. По дванаесет години, Луис се враќа дома. Доаѓа со причина што не се кажува лесно, а можеби ни не може да се каже. Околу него – мајката, братот, сестрата и снаата – сите подготвени за разговор, но секој заробен во сопствениот начин на љубов, грижа и одбрана. Зборовите се судираат, молчењата стануваат погласни од викотници, а времето постојано лизга напред и не чека никого.
Во оваа прецизно напишана и динамична драмска партитура, секојдневните разговори се претвораат во сцени на блискост, недоразбирање и нежност. Се смееме таму каде што е непријатно, препознаваме ситуации што сите сме ги живееле и чувствуваме колку е тешко – и неопходно – да се биде искрен со оние што ни се најблиски.
„Ова е само крајот на светот“, според истоимената драма од авторот Жан-Лик Лагарс, е претстава за семејството како најинтензивен простор на љубов и судир, за моментите кога сакаме да кажеме сè, а изговараме премалку, и за оние средби што изгледаат обично – додека не сфатиме дека ништо повеќе нема да биде исто.

Купи карта

Болва в уво
2026-03-27 20:00 - 22:05
„Болва в уво“ е најлуда и најзабавна „театарска машина“ за хаос што ја измислил Жорж Фејдо — мајсторот на француската фарса — во режија и адаптација на хит-мејкерот Синиша Евтимов. Еден мал сомнеж, една љубовна несигурност и една болва што ќе се всели во умот, се доволни да го распламтат тркалото на недоразбирањата. Од тој момент натаму, сè се движи со брзина на светлината: погрешни врати, погрешни соби, вистински љубовници во погрешно време и погрешни луѓе на погрешни места. А секој обид да се поправи ситуацијата — ја прави уште полоша.
Оваа претстава е експлозија на енергија, страст и комика. Ќе видите ликови кои трчаат, паѓаат, се кријат, се бакнуваат, се расправаат — и сето тоа со совршено темпирање што ја носи фарсата до апсолутно лудило. „Болва в уво“ е театарска фешта од која нема да сакате да си заминете: смеа до солзи, ситуации од кои не постои излез, и неочекувани пресврти кои ќе ве фатат неподготвени. Ако ви треба вечер што ќе ве одлепи од секојдневието и ќе ви ја врати радоста на живата театарска игра — ова е претставата што не смеете да ја пропуштите. Во Драмски, душата на градот!

Купи карта

Куршуми над Бродвеј
2026-03-28 20:00 - 22:25
„Куршуми над Бродвеј“, или приказна за моралните и реалните „убиства“ зад сцената, е драматуршка обработка и адаптација на Ненад Витанов на познатиот филм „Куршуми над Бродвеј“, напишан од генијалниот Вуди Ален и Даглас Мекграт. Филмот беше номиниран во седум категории за наградата „Оскар“, меѓу кои и за најдобро сценарио.
Огромниот успех на филмот во киносалите беше инспиративен за создавање и неколку адаптации за театар, од кои некои дури ја надминаа популарноста на оригиналното дело. Карактеристично за делата на Вуди Ален е тоа што преку забава ја доведуваат комедијата до најдлабоките филозофски теми. Често, низ призмата на иронијата и цинизмот, помешани со автобиографската невроза, Вуди Ален го пласира сопственото гледиште на одредени теми.
Оваа пиеса го истражува моралот на еден млад уметник, инспириран од ничеанскиот морал, каде што волјата за создавање уметничко дело не признава компромиси и конвенционални ограничувања. Уште на самиот почеток, група уметници, во нивните средби и бескрајни разговори за уметноста, го поставуваат клучното прашање: „Во зграда што гори, можете да спасите само едно нешто – обично човечко суштество или единствениот примерок на собраните дела на Шекспир?“.
Во краткиот опис на содржината на претставата, главниот лик е Дејвид, млад идеалистички настроен драмски писател, кој неодамна влегува во „големиот бизнис“ на создавање претстави. Тој очајно се обидува да најде театар кој ќе ја продуцира неговата најнова драма. Директорот на театарот, каде што ја поставил неговата последна драма со слаб успех кај критиката и публиката, добива неочекуван повик од локалниот мафијашки бос. Имено, мафијашот Ники сака да ја финансира претставата, но има само еден услов – неговата девојка и поранешна стриптизета, Оливија, да ја добие насловната улога. Дејвид склучува фаустовски пакт – ја продава својата душа за своето дело, со цел тоа да живее.

Купи карта
